Document ID: /roh_data/filtered/fineweb-2-filterrobots_roh.jsonl.gz/3610

La Villa Planta è vegnida transfurmada avant exact 100 onns en il Museum d'art dal Grischun. Perquai mussa il museum durant il 2019 set exposiziuns pli grondas. Tranter auter ina da l'artist rumantsch da Samedan, Flurin Bisig, che preschenta davent dal mars sias sculpturas da lain e marmor. In ulteriur highlight ch'ins po contemplar durant il giubileum, è in grond ed enconuschent maletg da Martin Disler. Il maletg mussa tranter auter animals e persunas en il stil abstract ed ha ina lunghezza enorma da 140 meters.
Las statuas, il maletgs e las ovras artisticas che vegnan mussadas en l'exposiziun «Aus der Tiefe der Zeit» han tuttas in connex cun il Grischun.
L'exposiziun è averta davent dals 14 d’avrel e mussa artefacts culturals ch'èn vegnids stgaffids tranter 3000 avant Cristus e l'onn 1530. Cunquai ch'ins na po dentant betg transportar tut ils tocs antics, vegnan quels fotografads e mussads en furma da fotografias.
Il Museum d'art porscha il 2019 era anc in'exposiziun cun il titel «passiun», che mussa la chatscha or da differentas perspectivas. Las impressiuns da ed enturn la chatscha, pon ins guardar dals 22 da zercladur enfin ils 27 d'october en il Museum d'art a Cuira.
RR actualitad 17:00